Lukas 4:1-13 – Jesus deurstaan die toets – Bybelskool
Written by Chris van Wyk on Jul 27, 2011 . Posted in Lukas.
Dit tref my vandag dat alles wat goed is, begin met die werk van die Heilige Gees in jou lewe. Dit was ook so met Jesus. "Vol van die Heilige Gees" het Jesus van die Jordaan af gekom, om sy bediening te begin.
Maar voordat Hy sy eerste preek kan lewer of genesing kan gee, word Hy getoets soos dit die geval was met bykans alle diensknegte van die Here – Adam, Abraham, Moses, die volk Israel ensomeer. Jesus word dus die woestyn ingelei om daar nie maar sommer net só 'n klein toetsie te ondergaan nie, maar deur die duiwel self versoek te word. Daarna sou Hy as getoetste (ook gedoopte) mens en Seun van God sy bediening kon begin.
Dit leer my dat die pad na effektiewe bediening wel kom uit die volheid van die Gees se vervulling, maar ook volgehou moet word deur die felheid van versoeking en die uitdaging van die boosheid wat so maklik vir die waarheid aangesien kan word.
Dit is interessant hoe Jesus se 3 versoekings met van die bedes van die Ons Vader verband hou.
Dit leer my ook dat gebed en die Woord die kern van 'n standvastige bediening en lewenstyl is – die kontak met God bewaar my van die versoekings, beide in 'n aanroep van Hom in nood, en in 'n luister na Sy Woord. 'n Mens sien hier dat die Woord reeds vir Jesus 'n huis was om in te woon – so gemaklik kon Hy die duiwel daaruit antwoord!
Terloops, Lukas ruil die orde van die laaste 2 versoekings om ('n ander orde as in Matteus), waarskynlik om die laaste versoeking wat by die tempel plaasgevind het, te beklemtoon. Dit hang ook saam met 'n beduidende skuif wat in Lukas-Handelinge merkbaar is, dat waar die tempel nog 'n baie belangrike rol speel in Lukas en die begin van Handelinge – as die plek waar God Homself openbaar – dit in die verloop van die verhaal van Handelinge al hoe meer skuif na die huise van gelowiges – as die plek waar God Homself openbaar. Daaroor later moontlik weer.
ek prober verstaan wat die posisie van die duiwel is wanneer hy JESUS AL DIE AARDSE DINGE BELOWE IN RUIL VIR SY ONDERDANIGHEID ?Hy kan immers net goed belowe waarvan hy op daardie stadium die eienaar is. Is dit dan so dat hy op daardie stadium in beheer van die aardse wereld was ? Of is dit n groot leun ? ek luister graag.
Mar 18, 2021 at 17:02
Die duiwel was op daardie stadium die owerste (heerser) van die wêreld (Joh 12:31; 14:30; 16:11). Hy was in beheer van beide die magte in die lug sowel as van die kinders van die ongehoorsaamheid, dié mense wat nie in die Here Jesus geglo het nie (Ef 2:2). Dit is egter 'n posisie wat Jesus ná sy opstanding en hemelvaart ingeneem het (Openb 1:5). Die duiwel kon dus dié posisie aan Jesus aanbied in die woestyn. Maar, Jesus het gekies om eerder God se pad te volg en deur sy dood aan die kruis die heersposisie terug te neem (Fil 2:5-11).